1.9.2022 г.
BG
Официален вестник на Европейския съюз
C 334/143
(28)
Унгария има ниски резултати сред държавите членки по отношение на социалния диалог, участието на заинтере­ сованите страни в разработването на първичното право, консултациите със социалните партньори, гражданското общество и използването на основани на факти инструменти.
Систематично се пренебрегват националните правила относно задължителната обществена консултация относно проектите на правни актове и техните оценки на въздей­ ствието.
Броят на законите, подлежащи ма консултация, е намалял значително през последните години.
(29)
Бяха предприети мерки за допълнително подобряване на данъчната система, но някои предизвикателства все още са налице.
Данъчната тежест върху труда е намаляла, но остава висока за много от лицата с ниски доходи.
Специ­ фичните за отделните сектори данъци и голям брой малки данъци усложняват данъчната система и повишават разходите за привеждане в съответствие, особено за по-малките предприятия.
(30)
Регулаторните пречки и държавната намеса в продуктовите пазари възпрепятстват избора на ефикасни предприятия и ограничават конкуренцията.
Освобождаването ad hoc на търговските сделки от контрол на конкуренцията затруднява функционирането на пазара и възпрепятства инвестициите.
Непредвидимостта на правната рамка е допълнителен проблем, особено в сектора на търговията на дребно, който през последните години претърпя чести промени в нормативната уредба.
Разпоредбите и данъците могат да попречат на растежа на предприятията, особено в търговията на дребно и комуналните услуги.
Регулирането на професиите също остава ограничително.
Бавните и скъпоструващи процедури по несъстоятелност могат да възпрепятстват преструктурирането на пред­ приятия, изпадащи в несъстоятелност.
Пазарът на обществени поръчки продължава да бъде уязвим по отношение на антиконкурентни практики.
Делът на поръчките, възложени при процедури, при които има само един оферент, остава сред най-високите в Съюза.
Органите подобриха надзора на редовността на обществените поръчки в отговор на предишни констатации от последователните одити на Комисията в областта на управлението на средствата от Съюза, извършени през 2014 г., 2015 г. и 2017 г., при които бяха установени сериозни, системни недостатъци и нередности, по-специално във връзка с използването на рамкови споразумения.
Остава да се види на практика дали всички установени по-рано недостатъци са били изцяло отстранени.
Напоследък възникнаха нови рискове с очевидното изключване на тръстовете от обществен интерес от правилата за възлагане на обществени поръчки.
През февруари 2021 г. правителството си постави амбициозна цел за намаляване на процента на процедурите за възлагане на обществени поръчки само с една оферта до по-малко от 15 %, макар и без фиксиран график.
(31)
Преходът към неутрална по отношение на климата икономика все още е на ранен етап.
Половината от територията на Унгария е значително изложена на рискове от изменение на климата, включително суша и наводнения.
Това създава необходимост от устойчиви решения за адаптиране към изменението на климата, по-специално чрез приро­ досъобразно задържане на вода, включително чрез възстановяване на естествената хидрология, адаптиране на селско­ стопанските практики и внимателно наблюдение на водочерпенето на подпочвени и повърхностни води за напояване.
Качеството на въздуха и на водата продължават да будят безпокойство.
Сред основните източници на замърсяване на въздуха са емисиите на твърдо гориво в жилищния сектор, емисиите от селското стопанство и транспорта.
Голяма част от мрежата за снабдяване с питейна вода е в лошо състояние и регулаторната среда създава пречки пред инвестициите.
Кръговата икономика все още е в начален етап, рециклирането на битови отпадъци е недостатъчно развито и икономическите инструменти не са в състояние да се справят с предизвикател­ ствата в областта на околната среда.
Управлението на отпадъците беше реорганизирано от правителството на няколко етапа.
Промените ограничиха конкуренцията в сектора със страничен ефект, че намаляха ефективността и процентите на рециклиране.
Секторите, които е вероятно да отбележат спад или да се трансформират в резултат на екологичния преход, осигуряват работни места за почти 4 % от всички работници, които биха могли да имат особена нужда от повишаване на квалификацията и преквалификация.
Недостигът на работна ръка в енергийния сектор би могъл да възпрепятства прехода към неутралност по отношение на климата.
(32)
Транспортната инфраструктура се характеризира с гъста магистрална мрежа и електрифицирана железопътна мрежа.
В Унгария се наблюдава значително увеличение на емисиите в транспортния сектор, който бързо се превръща в сектора с най-големи емисии.
Унгария е сред държавите членки с най-големи задръствания и нарастващ брой загубени часове на водач в градските райони.
Делът на новорегистрираните леки автомобили с нулеви емисии и броят на зарядните станции постоянно нарастват.
Въпреки че съответните показатели показват водеща позиция сред регионалните партньори, тя все още е под средната стойност за Съюза.
(33)
Научните изследвания и иновациите са основен фактор за дългосрочен растеж и конкурентоспособност.
Унгария заема позиция на бързо растящ иноватор.
Разходите за научноизследователска и развойна дейност нарастват и достигнаха 1,61 % от БВП през 2020 г.
Недостигът на висококвалифицирани работници е основна пречка пред иновациите.
Делът на завършилите висше образование е сред най-ниските в Съюза.
Неотдавнашното освобождаване на младите работници от данъка върху доходите на физическите лица и други структурни промени, възпрепятстващи академичната свобода, намаляват привлекателността на висшето образование.
Цифровите умения и използването на цифрови технологии от предприятията и обществените услуги остават под средните за Съюза.